text:
като се използва стандартна атмосфера или стандартна алтернативна атмосфера. Ако изпитването не може да се проведе незабавно след кондиционирането, образецът се съхранява в херметически затворен контейнер до започване на изпитването. Разрушаващият товар на лентата се определя в рамките на 5 min от изваждането ѝ от кондициониращата въздушна среда или контейнера.
 7.4.1.2. Кондициониране на светлина
 7.4.1.2.1. Прилагат се разпоредбите на Препоръка ISO/105-B02 (1994/Amd2:2000). Лентата се излага на светлина за време, достатъчно, за да се създаде затихване на стандартно синьо тип 7 до контраст, равен на степен четири на сивата скала.
 7.4.1.2.2. След излагането на светлина, лентата се кондиционира така, както е описано в точка 7.4.1.1. Ако изпитването не може да се проведе незабавно след кондиционирането, образецът се съхранява в херметически затворен контейнер до започване на изпитването. Разрушаващият товар на лентата се определя в рамките на 5 min от изваждането ѝ от кондициониращата инсталация.
 7.4.1.3. Кондициониране на студ
 7.4.1.3.1. Лентата се кондиционира така, както е описано в точка 7.4.1.1.
 7.4.1.3.2. След това лентата престоява 1,5 часа върху равна повърхност в нискотемпературна камера при температура на въздуха в камерата –30 ± 5 °C. После лентата се нагъва и в нагънато състояние се натоварва с маса 2 kg, предварително изстудена до –30 ± 5 °C. След като лентата престои под товар 30 min в същата нискотемпературна камера, масата се отстранява и разрушаващият товар се измерва в рамките на 5 min от изваждането на лентата от камерата.
 7.4.1.4. Кондициониране на топлина
 7.4.1.4.1. Лентата престоява в продължение на 3 часа в нагревателна камера при температура 60 ± 5 °C и относителна влажност 65 ± 5 %.
 7.4.1.4.2. Разрушаващият товар се определя в рамките на 5 min от изваждането на лентата от нагревателната камера.
 7.4.1.5. Изпитване за въздействие на вода
 7.4.1.5.1. Лентата престоява напълно потопена в дестилирана вода в продължение на 3 часа при температура 20 ± 5 °С. Във водата предварително се добавя незначително количество мокрещо вещество. Може да се използва всяко мокрещо вещество, подходящо за изпитваната материя.
 7.4.1.5.2. Разрушаващият товар се определя в рамките на 10 min от изваждането на лентата от водата.
 7.4.1.6. Кондициониране за изтриване
 7.4.1.6.1. Кондиционирането за изтриване се провежда на всяко устройство, при което лентата е в контакт с твърда част от колана, с изключение на всички регулиращи устройства, по отношение на които изпитването за микроприплъзване (точка 7.3) показва, че приплъзванията на лентата са по-малки от половината от посочената величина, в който случай не се изисква провеждане на процедура тип 1 — кондициониране за изтриване (точка 7.4.1.6.4.1). Изпитвателната апаратура се настройва така, че да се запазва относителното разположение на лентата спрямо контактната повърхност.
 7.4.1.6.2. Образците се кондиционират така, както е описано в точка 7.4.1.1. Температурата в помещението по време на изпитването трябва да бъде 15—30 °С.
 7.4.1.6.3. Изискванията за всяка процедура на изтриване са посочени в следната таблица.
 Товар
 daN
 Честота
 Hz
 Брой
 цикли
 Преместване
 mm
 Процедура тип 1
 2,5
 0,5
 5 000
 300 ± 20
 Процедура тип 2
 0,5
 0,5
 45 000
 300 ± 20
 Процедура тип 3 (8)
 0 до 5
 0,5
 45 000
 —
 Преместването, посочено в петата


text:
колона на таблицата, представлява амплитудата от движението напред и назад, приложено върху лентата.
 7.4.1.6.4. Специални процедури на кондициониране
 7.4.1.6.4.1.
 Процедура тип 1: в случаи, когато лентата се плъзга през регулиращо устройство.
 На единия край на лентата се прилага вертикално и непрекъснато товар от 2,5 daN — другият край на лентата се прикрепва към устройство, което придава на лентата хоризонтално възвратно-постъпателно движение.
 Регулиращото устройство се разполага върху хоризонталния участък от лентата така, че тя да остава под въздействието на товар (вж. приложение 11, фигура 1 към настоящото правило).
 7.4.1.6.4.2.
 Процедура тип 2: в случаи, когато лентата променя посоката си при преминаване през недеформираща се част.
 По време на изпитването ъглите, които двете ленти сключват помежду си, се поддържа в съответствие с указаното в приложение 11, фигура 2 към настоящото правило.
 По време на изпитването се прилага постоянен товар от 0,5 daN.
 Ако лентата променя посоката си повече от един път при преминаване през недеформираща се част, товарът от 0,5 daN може да бъде увеличен така, че да се достигне предвиденото движение на лентата от 300 mm през тази недеформираща се част.
 7.4.1.6.4.3.
 Процедура тип 3: в случаи, когато лентата е закрепена към недеформираща се част посредством зашиване или подобни начини.
 Общото преместване трябва да бъде 300 ± 20 mm като товар от 5 daN се прилага само през времето, съответстващо на преместване от 100 ± 20 mm за всеки половин период (вж. приложение 11, фигура 3 към настоящото правило).
 7.4.2. Изпитване на якост на разрушаване на лента (статично изпитване)
 7.4.2.1. Изпитването се провежда всеки път върху два нови образеца от лента с достатъчна дължина, кондиционирани в съответствие с разпоредбите на точка 7.4.1.
 7.4.2.2. Всяка лента се захваща между челюстите на устройството за изпитване на опън. Челюстите се проектират така, че да се избегне скъсване на лентата при или близо до мястото на контакт с тях. Скоростта на движение е около 100 mm/min. Свободната дължина на образеца между челюстите на устройството в началото на изпитването е 200 mm ± 40 mm.
 7.4.2.3. След това товарът се увеличава до скъсването на лентата и се отбелязва величината на товара при скъсване.
 7.4.2.4. Ако лентата приплъзне или се скъса в мястото на контакт с една от двете челюсти или в рамките на 10 mm от която и да е от тях, изпитването се счита за невалидно и се провежда ново изпитване върху друг образец.
 7.4.3. Широчина при натоварване
 7.4.3.1. Изпитването се провежда всеки път върху два нови образеца от лента с достатъчна дължина, кондиционирани в съответствие с разпоредбите на точка 7.4.1.
 7.4.3.2. Всяка лента се захваща между челюстите на устройството за изпитване на опън. Челюстите се проектират така, че да се избегне скъсване на лентата при или близо до мястото на контактуване с тях. Скоростта на движение е приблизително 100 mm/min. Свободната дължина на образеца между челюстите на устройството в началото на изпитването е 200 mm ± 40 mm.
 7.4.3.3. Когато усилието достигне 980 daN + 100 – 0 daN, изпитвателното устройство се спира и в рамките на 5 секунди се измерва широчината на лентата.

type: contracts

jurisdiction: EU


text:
Изпитването се провежда отделно от изпитването на опън.
 7.5. Изпитване за компоненти на комплект колан, съдържащи корави части
 7.5.1. Ключалката и регулиращото устройство за лента се присъединяват към устройството за изпитване на опън чрез техните нормални присъединителни приспособления към комплекта колан, след което се прилага товар от 980 daN.
 В случай на колани с цялостно обхващане ключалката се присъединява към изпитвателното устройство чрез лентите, прикрепени към ключалката и накрайника или двата накрайника, разположени по приблизително симетричен начин спрямо геометричния център на ключалката. Ако ключалката или регулиращото устройство е част от присъединителното приспособление или от общата част на колан с три точки, ключалката или регулиращото устройство се изпитват заедно с присъединителното приспособление съгласно точка 7.5.2, с изключение на случая на прибиращи устройства с ролка или лентов водач, монтирани при горното устройство за закрепване на колана, когато изпитвателният товар е 980 daN, а дължината на лентата, оставаща навита на макарата е равна на дължината, получена при блокиране, колкото е възможно по-близко до 450 mm от края на лентата.
 7.5.2. Присъединителните приспособления и всякакви устройства за регулиране височината на колана се изпитват по начина, посочен в точка 7.5.1, но с товар от 1 470 daN и с изключение на случаите, когато се прилагат разпоредбите от второто изречение на точка 7.7.1, при най-неблагоприятните условия, които е вероятно да настъпят в превозно средство с правилно монтиран колан. В случай на прибиращи устройства изпитването се провежда при лента, напълно развита от макарата.
 7.5.3. Два образеца от пълния комплект колан се поставят в нискотемпературна камера при –10° ± 1 °C за 2 часа. Веднага след изваждането от камерата частите на ключалката, които се сглобяват една към друга, се сдвояват ръчно заедно.
 7.5.4. Два образеца от пълния комплект колан се поставят в нискотемпературна камера при –10 °C ± 1 °C за 2 часа. Всички корави части и детайли, изработени от пластмаса, при изпитването се полагат поред върху плоска стоманена повърхност (която е била държана с образците в нискотемпературната камера), поставени хоризонтално върху повърхността на плътен, корав блок с маса най-малко 100 kg и в рамките на 30 s от изваждането на образците от нискотемпературната камера върху тях се пуска под силата на гравитацията стоманена тежест с маса 18 kg от височина 300 mm. Ударната повърхност на тежестта от 18 kg трябва да има твърдост най-малко 45 HRC и форма на изпъкнала повърхнина с напречен радиус 10 mm и радиус по дължина 150 mm, разположена на централната линия на масата. Единият образец се изпитва по оста на огънатия блок, успореден с лентата, а другият образец — на 90° спрямо лентата.
 7.5.5. Ключалки, които имат общи части между два обезопасителни колана, се натоварват така, че да се симулират условията на използване в превозното средство при седалки, регулирани в средно положение. Прилага се товар от 1 470 daN едновременно към всяка от лентите. Направлението на прилагане на товара се установява в съответствие с точка 7.7.1. Подходяща апаратура за това изпитване е показана в приложение 10 към настоящото правило.
 7.5.6. Когато се изпитва което и да е ръчно регулиращо устройство, лентата се


text:
изтегля с равномерна скорост през това устройство, като се вземат предвид нормалните условия на използване при скорост приблизително 100 mm/sec, и се измерва максималната сила до най-близките 0,1 daN след първите 25 mm от движението на лентата. Изпитването се провежда в двете посоки на движение на лентата през регулиращото устройство, като лентата се подлага на този цикъл 10 пъти преди провеждане на измерването.
 7.6. Допълнителни изпитвания за обезопасителни колани с прибиращи устройства
 7.6.1. Дълготрайност на механизма на прибиращото устройство
 7.6.1.1. Лентата се изтегля и се отпуска до прибирането ѝ за изисквания брой цикли при честота не повече от 30 цикъла за минута. В случай на аварийни прибиращи устройства с блокировка при всеки пети цикъл се прави по-рязко изтегляне, за да се блокира прибиращото устройство.
 По-резките изтегляния се правят по равен брой при пет различни изтегляния на лентата, а именно при 90, 80, 75, 70 и 65 % от общата дължина на лентата, навита на прибиращото устройство. Когато се осигури дължина по-голяма от 900 mm, тези проценти се отнасят до крайните 900 mm от лентата, които могат да бъдат изтеглени от прибиращото устройство.
 7.6.1.2. Подходяща апаратура за изпитванията по точка 7.6.1.1 е описана в приложение 3 към настоящото правило.
 7.6.2. Блокировка на аварийни прибиращи устройства с блокировка
 7.6.2.1. Прибиращото устройство се изпитва еднократно за блокировка, когато лентата е изтеглена до пълната си дължина без 300 ± 3 mm, които остават навити на макарата на прибиращото устройство.
 7.6.2.1.1. В случай на прибиращо устройство с блокировка, задействано от движението на лентата, изтеглянето е в направлението, в което нормално се получава, когато прибиращото устройство е монтирано на превозното средство.
 7.6.2.1.2. Когато се изпитва чувствителността на прибиращите устройства при намаляване ускорението на превозното средство, те се изпитват при посоченото изтегляне в две направления по протежение на две взаимноперпендикулярни оси, които са хоризонтални, ако прибиращото устройство е монтирано на превозно средство, както е указано от производителя на обезопасителния колан. Когато това положение не е указано, техническата служба следва да се консултира с производителя на обезопасителния колан. Едното от тези направления на изпитване трябва да се избере от техническата служба, провеждаща изпитването за одобрение, така че да се създадат най-неблагоприятните условия по отношение на задействане на блокиращия механизъм.
 7.6.2.2. Подходяща апаратура за изпитванията по точка 7.6.2.1 е описана в приложение 4 към настоящото правило. Конструкцията на всяка изпитвателна апаратура трябва да осигурява достигане на изискваното ускорение, преди лентата да е изтеглена навън от прибиращото устройство на повече от 5 mm, като изтеглянето на лентата се извършва при средна скорост на увеличение на ускорението от най-малко 55 g/s до не повече от 150 g/s при изпитване на чувствителността към движение на лентата и от най-малко 25 g/s до не повече от 150 g/s при изпитване на чувствителността към отрицателно ускорение на превозното средство.
 7.6.2.3. За проверка на съответствието с изискванията на точки 6.2.5.3.1.3 и 6.2.5.3.1.4, прибиращото устройство се монтира на хоризонтална маса и масата се наклонява със скорост не по-голяма от 2° за секунда, докато се получи блокировка. Изпитването се извършва и при наклоняване на масата и в


text:
други направления, за да се гарантира, че изискванията са изпълнени.
 7.6.3. Устойчивост на прах
 7.6.3.1. Прибиращото устройство се поставя в изпитвателна камера, както е посочено в приложение 5 към настоящото правило. То се монтира ориентирано по начин, сходен с положението му в превозното средство. Изпитвателната камера трябва да съдържа количество прах, което отговаря на изискванията по точка 7.6.3.2. По време на изпитването 500 mm от лентата се държат постоянно изтеглени от прибиращото устройство, с изключение на времето, когато лентата се подлага на 10 пълни цикъла на прибиране и изтегляне в рамките на 1 или 2 минути след всяко раздвижване на праха. За период от 5 часа прахът в камерата се раздвижва на всеки 20 min за 5 s от въздух под налягане, несъдържащ влага и смазочно масло, който преминава през отвор с диаметър 1,5 ± 0,1 mm при еталонно налягане 5,5 × 105 + 0,5 × 105 Pa.
 7.6.3.2. Прахът, използван при изпитването по точка 7.6.3.1, се състои от около 1 kg сух кварц. Прахът има следния гранулометричен състав:
 а)
 частици, преминаващи през мрежа с отвори 150 μm и диаметър на нишката 104 μm: от 99 до 100 %;
 б)
 частици, преминаващи през мрежа с отвори 105 μm и диаметър на нишката 64 μm: от 76 до 86 %;
 в)
 частици, преминаващи през мрежа с отвори 75 μm и диаметър на нишката 52 μm: от 60 до 70 %.
 7.6.4. Сили на прибиране
 7.6.4.1. Силата на прибиране се измерва, когато комплектът обезопасителен колан е прикрепен към манекен, както при динамичното изпитване, посочено в точка 7.7. Опънът в лентата се измерва колкото е възможно по-близо до мястото на контакт с манекена, докато лентата се прибира със скорост от около 0,6 m/min. Ако обезопасителният колан включва устройство за намаляване на натоварването, силата на прибиране на лентата и натоварването се измерват при работно и при неработно положение на устройството.
 7.6.4.2. Преди провеждане на описаното в точка 7.7 динамично изпитване манекенът, поставен в седнало положение и облечен с памучна риза, се наклонява напред до развиване от прибиращото устройство на 350 mm от лентата, след което се връща в изходно положение.
 7.7. Динамични изпитвания на комплекта колан или системата за обезопасяване
 7.7.1. Комплектът колан се монтира на количка, оборудвана със седалката и с устройството за закрепване, посочени в приложение 6 към настоящото правило. Ако комплектът колан е предназначен за специфично превозно средство или за специфични типове превозни средства, разстоянията между манекена и устройствата за закрепване се определят от техническата служба, провеждаща изпитванията, или в съответствие с инструкциите за монтиране, доставени с колана, или в съответствие с данните, предоставени от производителя на превозното средство. Ако коланът е оборудван с устройство за регулиране по височина като описаното в точка 2.9.6, местоположението на устройството и начинът за прикрепянето му трябва да бъдат определените при проектирането на превозното средство.
 В случаите, когато динамичното изпитване е било проведено за тип превозно средство, не е необходимо то да се повтаря за други типове превозни средства, когато всяка точка на закрепване е на по-малко от 50 mm разстояние от съответната точка на


text:
закрепване на изпитания колан. Допуска се и производителите да определят хипотетичното местоположение на закрепване при изпитването, за да се обхване максималният брой действителни точки на закрепване.
 7.7.1.1. Ако обезопасителният колан или системата за обезопасяване представлява част от комплект, който е предмет на заявление за одобрение на типа като система за обезопасяване, този обезопасителен колан се монтира или както е определено в точка 7.7.1, или върху тази част от конструкцията на превозното средство, към която нормално се монтира системата за обезопасяване, като частта се закрепва неподвижно към изпитвателната количка по начина, предписан в точки 7.7.1.2—7.7.1.6.
 В случай на обезопасителен колан или система за обезопасяване с устройства за предварително натоварване, разчитащи на съставни части, различни от вградените в самия комплект колан, комплектът колан се монтира заедно с необходимите допълнителни части от превозното средство върху изпитвателната количка по начина, предписан в точки 7.7.1.2—7.7.1.6.
 Допуска се, в случай когато тези устройства не могат да бъдат изпитани върху изпитвателна количка, производителят да докаже, че устройството отговаря на изискванията на настоящото правило чрез изпитване на стандартен челен удар при 50 km/h в съответствие с процедурата на ISO 3560 (1975).
 7.7.1.2. Методът за застопоряване на превозното средство по време на изпитването трябва да бъде такъв, че да не води до подсилване на устройствата за закрепване на седалките или обезопасителните колани или до намаляване на нормалната деформация на конструкцията. В него не може да присъства предна част на превозното средство, която ограничавайки движението напред на манекена, с изключение на стъпалата, би намалила товара, прилаган върху системата за обезопасяване по време на изпитването. Отстранените части от конструкцията могат да се заменят с части с еквивалентна якост, при условие че те не пречат на движението напред на манекена.
 7.7.1.3. Приема се, че осигурителното устройство е задоволително, ако не въздейства върху площ, простираща се по цялата широчина на конструкцията, и ако превозното средство или конструкцията се блокират или обездвижват отпред на разстояние не по-малко от 500 mm от устройствата за закрепване на изпитваната система за обезопасяване. Конструкцията се осигурява отзад на достатъчно разстояние зад устройствата за закрепване, така че да се изпълнят изискванията на точка 7.7.1.2.
 7.7.1.4. Седалките трябва да бъдат монтирани и поставени в положение за кормуване, което по преценка на техническата служба, провеждаща изпитванията за одобрение, предоставя най-неблагоприятните условия за изпитване на якост, съвместими с разполагането на манекена в превозното средство. Местоположенията на седалките се отбелязват в протокола от изпитването. Ако облегалката на седалката е регулируема, същата се застопорява по начина, посочен от производителя, или ако няма такава инструкция, се застопорява по такъв начин, че да образува ефективен ъгъл колкото е възможно по-близък до 25° в случая на превозни средства от категории М1 и N1 и колкото е възможно по-близък до 15° при всички останали категории.
 7.7.1.5. За оценката на съответствието с изискванията по точка 6.4.1.4.1 се приема, че седалката е поставена в нейното най-предно положение на кормуване или пътуване, подходящо за размерите на манекена.
 7.7.1.6. Всички седалки от една и съща група се изпитват едновременно.
 7.7.1.7. Динамичните изпитвания на комплекта колан с цялостно обхващане се провеждат след отстраняване


text:
на лентата (комплекта ленти) за чатала, ако такива са налице.
 7.7.2. Комплектът колан се закрепва към манекена, описан в приложение 7 към настоящото правило, както следва: между гърба на манекена и облегалката на седалката се поставя дъска с дебелина 25 mm. Коланът се затяга здраво около манекена. Отстранява се дъската и манекенът се установява така, че цялата дължина на гърба му да е в контакт с облегалката на седалката. Проверява се дали начинът на зацепване на двете части на ключалката не е свързан с рискове за намаляване надеждността на блокировката.
 7.7.3. Свободните краища на лентите трябва да се простират достатъчно недалеч извън регулиращите устройства, за да позволят при плъзване.
 7.7.4. Устройства за отрицателно или положително ускорение
 Заявителят трябва да избере едно от следните две устройства:
 7.7.4.1. Изпитвателно устройство за отрицателно ускорение
 Количката се привежда в движение така, че в момента на удара нейната свободна скорост на движение да бъде 50 km/h ± 1 km/h и манекенът да остава стабилен. Спирачният път на количката трябва да е 40 cm ± 5 cm. Количката трябва да остане в хоризонтално положение по време на отрицателното ускорение. Отрицателно ускорение на количката се постига, като се използва апаратурата, показана в приложение 6 към настоящото правило, или каквото и да е друго устройство, с което се постигат еквивалентни резултати. Апаратурата трябва да отговаря на изискванията за действие, посочени по-долу.
 Кривата на отрицателното ускорение на количката, утежнена с инертни маси, за да се получи обща маса 455 kg ± 20 kg при изпитвания на обезопасителен колан и 910 kg ± 40 kg при изпитвания на система за обезопасяване, когато номиналната маса на количката и конструкцията на превозното средство е 800 kg, трябва да се намира в защрихованата зона на диаграмата от приложение 8. Ако е необходимо, номиналната маса на количката и прикрепената конструкция на превозното средство може да се увеличава с нараствания от 200 kg, в който случай трябва да се добавя допълнителна инертна маса 28 kg за всяко нарастване. Общата маса на изпитвателната количка, конструкцията на превозното средство и инертните маси не трябва в нито един случай да се различава от номиналната стойност при изпитванията за калибриране с повече от ± 40 kg. По време на калибриране на спирачното устройство скоростта на количката трябва да бъде 50 km/h ± 1 km/h, а спирачното разстояние: 40 cm ± 2 cm.
 7.7.4.2. Изпитвателно устройство за положително ускорение
 Количката се привежда в движение така, че общото изменение на нейната скорост ΔV да е km/h. Количката трябва да остава в хоризонтално положение по време на положителното ускорение. Положителното ускорение на количката се постига, като се използва апаратурата, която отговаря на изискванията за действието, посочени по-долу:
 Кривата на отрицателното ускорение на количката, утежнена с инертни маси, трябва да се намира в защрихованата зона на диаграмата от приложение 8 и да остава над отрязъка, определен от координатите (10 g, 5 ms) и (20 g, 10 ms). Началото на удара (T0) се определя съгласно ISO 17 373 (2005) при ниво на ускорението 0,5 g. Общата маса на изпитвателната количка, конструкцията на превозното средство


text:
и инертните маси не трябва в нито един случай да се различава от номиналната стойност при изпитванията за калибриране с повече от ± 40 kg. По време на калибриране на изпитвателното устройство за положително ускорение общото изменение на скоростта на количката ΔV трябва да бъде km/h.
 Макар посочените по-горе изисквания да са изпълнени, техническата служба трябва да използва маса на количката (оборудвана със седалка), определена в точка 1 от приложение 6, която надвишава 380 kg.
 7.7.5. Измерват се скоростта на количката непосредствено преди удара (само за колички, използвани за отрицателно ускорение, необходими за изчисляване на спирачното разстояние), положителното и отрицателното ускорение на количката, преместването напред на манекена и скоростта на гръдния кош при 300 mm преместване на гръдния кош.
 Изменението на скоростта се изчислява посредством интегриране на записаното положително и отрицателно ускорение на количката.
 Разстоянието, за което се постигат първите km/h от изменението на скоростта на количката, може да се изчисли посредством двойно интегриране на записаното отрицателно ускорение на количката.
 7.7.6. След удара комплектът колани или системата за обезопасяване и техните корави части се оглеждат без отваряне на ключалката, за да се определи дали е налице отказ или счупване. В случаите на системи за обезопасяване след изпитването се проверява и дали частите от конструкцията на превозното средство, закрепени към количката, са претърпели видима трайна деформация. Всяка такава установена деформация се взема предвид при изчисленията по точка 6.4.1.4.1.
 7.7.7. Ако изпитванията обаче се провеждат при по-висока скорост и/или кривата на ускорението е преминала над горната граница на защрихованата зона и обезопасителният колан отговаря на изискванията, изпитването се приема за задоволително.
 7.8. Изпитване на ключалката на отваряне
 7.8.1. За това изпитване се използват комплекти колани или устройствата за обезопасяване, които вече са преминали динамично изпитване в съответствие с точка 7.7.
 7.8.2. Комплектите колани се отделят от изпитвателната количка, без да се отваря ключалката. Тогава към ключалката се прилага товар посредством директно теглене през лентите, закрепени за нея, така, че всички ленти да са подложени на сила daN. („n“ е броят на лентите, свързани към ключалката, когато е в затворено положение). Ако ключалката е присъединена към корава част, силата се прилага под същия ъгъл като този, образуван от ключалката и коравата част по време на динамичното изпитване. Със скорост 400 ± 20 mm/min към геометричния център на бутона за освобождаване на ключалката се прилага товар по дължината на фиксирана ос, успоредна на първоначалното направление на движение на бутона. По време на прилагането на силата, необходима за отваряне на ключалката, тя се задържа на място чрез корава опора. Прилаганият товар не трябва да надвишава стойността, посочена в точка 6.2.2.5. Мястото на контакт на изпитвания комплект трябва да бъде сферично с радиус 2,5 mm ± 0,1 mm. То следва да има гладка метална повърхност.
 7.8.3. Измерва се силата на отваряне на ключалката и се регистрира всеки отказ на ключалката.
 7.8.4. След изпитването за отваряне на ключалката компонентите на комплекта колан или система за обезопасяване, преминали изпитванията по точка 7.7, се оглеждат и степента на увреждане, която е претърпял комплектът колани или системата за обезопасяване при


text:
динамичното изпитване, се отбелязва в протокола от изпитването.
 7.9. Допълнителни изпитвания на обезопасителни колани с устройства за предварително натоварване
 7.9.1. Кондициониране
 Устройството за предварително натоварване може да се отдели от обезопасителния колан, който ще се изпитва, и да се остави да престои 24 часа при температура 60° ± 5 °C. След това за 2 часа температурата се повишава до 100° ± 5 °C. След това устройството престоява 24 часа при температура –30° ± 5 °C. След този цикъл устройството се затопля до околната температура. Ако е било отделено, се прикрепва отново към обезопасителния колан.
 7.10. Протокол от изпитването
 7.10.1. В протокола от изпитването се записват:
 а)
 резултатите от всички изпитвания в точка 7 по-горе, и по-специално:
 б)
 типът устройство, използвано за изпитването (устройство за положително или отрицателно ускорение);
 в)
 общото изменение на скоростта;
 г)
 само за колички, използвани за отрицателно ускорение: скоростта на количката непосредствено преди удара;
 д)
 кривата на положителното или отрицателното ускорение през целия период на изменение на скоростта на количката;
 е)
 максималното изместване напред на манекена:
 ж)
 местоположението — ако са възможни варианти — на ключалката по време на изпитването;
 з)
 силата на отваряне на ключалката;
 и)
 всеки отказ или счупване.
 Ако съгласно точка 7.7.1 не са спазени изискванията за закрепване по приложение 6 към настоящото правило, в протокола се описват начините за монтиране на комплекта колани или системата за обезопасяване и са посочват важните ъгли и размери.
 8. ИЗИСКВАНИЯ ОТНОСНО МОНТИРАНЕТО В ПРЕВОЗНОТО СРЕДСТВО
 8.1. Оборудване с обезопасителни колани и системи за обезопасяване
 8.1.1. С изключение на местата за сядане, предназначени за ползване само когато превозното средство е неподвижно, седалките в превозните средства от категории M1, M2 (от клас III или В), M3 (от клас III или В) и N се оборудват с обезопасителни колани и/или системи за обезопасяване, които удовлетворяват изискванията на настоящото правило.
 Страните по Спогодбата, прилагащи настоящото правило, могат да изискват монтирането на обезопасителни колани в превозни средства от категории M2 и M3, принадлежащи към клас II.
 Когато са монтирани в превозни средства от категории M2 или M3, принадлежащи към клас I, II или А, обезопасителните колани и/или системите за обезопасяване трябва да съответстват на изискванията на настоящото правило.
 Страните по Спогодбата могат да разрешават съгласно националното законодателство монтирането на обезопасителни колани или системи за обезопасяване, различни от обхванатите в настоящото правило, при условие че са предназначени за инвалиди.
 Системите за обезопасяване, които съответстват на разпоредбите на приложение 8 към серия от изменения 02 на Правило No 107, не са предмет на разпоредбите на настоящото правило.
 Превозните средства от категории M2 или M3, принадлежащи към клас I или А, могат да бъдат оборудвани с обезопасителни колани и/или системи за обезопасяване, съответстващи на изискванията на настоящото правило.
 8.1.2. Типовете обезопасителни колани или системи за обезопасяване за всяко място за сядане, където се изисква монтиране, трябва да бъдат тези, определени в приложение 16 (с които не се допуска използване на прибиращи устройства без блокировка (точка 2.14.1) или на прибиращи устройства с ръчно отблокиране (точка 2.14.2). За всички места за сядане, за които в приложение 16


text:
са посочени надбедрени колани тип B, са разрешени надбедрени колани тип Br3, с изключение на случаите, когато при използването им те се прибират до такава степен, че видимо намаляват удобството след нормално пристягане с ключалка.
 8.1.2.1. Същевременно, за външни места за сядане, освен предните, в превозни средства от категория N1, посочени в приложение 16 и обозначени със символа Ø, се допуска монтиране на надбедрен колан от тип Br4m или Br4Nm, когато е налице проход между седалката и най-близката странична стена на превозното средство, предназначен да позволи достъп за пътниците до останалите части на превозното средство. Пространството между седалка и странична стена на превозното средство се приема за проход, когато разстоянието между тази странична стена, при затворени врати на превозното средство, и вертикалната надлъжна равнина, преминаваща през централната линия на съответната седалка, измерена при точката R, перпендикулярно на медианната надлъжна равнина на превозното средство, е по-голямо от 500 mm.
 8.1.3. Когато не се изискват обезопасителни колани, по избор на производителя могат да бъдат осигурени всякакви типове обезопасителни колани или системи за обезопасяване, отговарящи на изискванията на настоящото правило. За местата за сядане, за които в приложение 16 са определени надбедрени колани, се допуска употребата на надбедрени колани тип А от типовете, разрешени в приложение 16.
 8.1.4. При колани с три точки, снабдени с прибиращи устройства, поне едно прибиращо устройство трябва да действа на диагоналната лента.
 8.1.5. С изключение на превозните средства от категория M1, може да се разреши използването на аварийно прибиращо устройство с блокировка от тип 4N (точка 2.14.5) вместо прибиращо устройство от тип 4 (точка 2.14.4), когато се докаже в задоволителна за техническата служба, провеждаща изпитванията, степен, че монтирането на прибиращо устройство от тип 4 не би било практично.
 8.1.6. За предните външни и предните централни места за сядане, посочени в приложение 16 и обозначени със символа „*“, се приема, че надбедрените колани от типа, определен в същото приложение, са подходящи, когато челното стъкло е разположено извън базовата зона, определена в приложение 1 към Правило No 21.
 По отношение на обезопасителните колани се приема, че челното стъкло е част от базовата зона, когато то може да влезе в статичен контакт с изпитвателната апаратура съгласно метода, описан в приложение 1 към Правило No 21.
 8.1.7. За всички места за сядане, посочени в приложение 16 и обозначени със символа , се осигуряват колани с три точки от типовете, посочени в приложение 16, освен ако не е изпълнено някое от следните условия, в който случай могат да се използват двуточкови колани от тип, посочен в приложение 16.
 8.1.7.1. Точно отпред е разположена седалка или други части на превозното средство, отговарящи на изискванията на точка 3.5 от допълнение 1 към Правило No 80, или
 8.1.7.2. няма част на превозното средство, която да попада или когато превозното средство е в движение, да може да попадне в базовата зона, или
 8.1.7.3. частите на превозното средство, попадащи в посочената базова зона, отговарят на изискванията за поглъщане на енергия, предвидени в допълнение 6 към Правило No 80.
 8.1.8. С изключение на случая, обхванат от точка 8.1.9, всяко


text:
място за сядане на пътник, снабдено с въздушна възглавница, трябва да носи предупреждение да не се използва обезопасителна система за дете, гледаща назад, на това място за сядане. Предупредителната указателна табела във формата на пиктограма, която може да включва и обяснителен текст, трябва да бъде трайно прикрепена и разположена така, че да е лесно забележима за лице, което възнамерява да монтира обезопасителна система за дете, гледаща назад, на въпросната седалка. Пример за такава пиктограма е показан на фигура 1. Трябва да е налице постоянна информация, видима по всяко време, ако предупреждението не е видимо, когато вратата е затворена.
 Фиг. 1
 Цветове:
 а)
 пиктограмата е в червено;
 б)
 седалката, детската седалка и контурната линия на въздушната възглавница са в черно;
 в)
 думите „въздушна възглавница“, както и изображението на въздушната възглавница са в бяло.
 8.1.9. Изискванията по точка 8.1.8 не се прилагат за превозно средство, снабдено с механизъм, който регистрира автоматично наличието на обезопасителна система за деца, гледаща назад, и който осигурява, че въздушната възглавница няма да се разгъне, когато е поставена такава обезопасителна система за деца.
 8.1.10. В случай на седалки, които могат да бъдат завъртени или поставени в други ориентации, предназначени за ползване, когато превозното средство е неподвижно, изискванията по точка 8.1.1 се прилагат само за ориентациите, посочени за нормално използване, когато превозното средство е в движение, в съответствие с настоящото правило.
 8.2. Общи изисквания
 8.2.1. Обезопасителните колани, системите за обезопасяване и системите за обезопасяване за деца ISOFIX съобразно таблица 2 към приложение 17 — допълнение 3 се закрепват към устройства за закрепване, отговарящи на изискванията по Правило No 14, по отношение на устройството и размерите, броя на устройствата за закрепване и изискванията за якост.
 8.2.2. Обезопасителните колани, системите за обезопасяване и системите за обезопасяване за деца ISOFIX, препоръчани за ползване от производителя в съответствие с таблици 1 и 2 от приложение 17 — допълнение 3, се монтират така, че да работят задоволително и да ограничават риска от нараняване в случай на злополука. По-специално, те трябва да бъдат монтирани така, че:
 8.2.2.1.
 Лентите да не могат да заемат опасни конфигурации;
 8.2.2.2.
 Да е намалена до минимум опасността от плъзгане на правилно разположения колан от рамото на потребителя в резултат от неговото/нейното движение напред.
 8.2.2.3.
 Да е намален до минимум рискът от повреждане на лентата при контакт с остри части на превозното средство или конструкцията на седалката, системи за обезопасяване за деца или системи за обезопасяване за деца ISOFIX, препоръчани за ползване от производителя в съответствие с таблици 1 и 2 към приложение 17 — допълнение 3.
 8.2.2.4.
 Всеки обезопасителен колан за всяко място за сядане се проектира и монтира така, че да бъде леснодостъпен за използване. Освен това, когато цялата седалка, възглавницата на седалка и/или облегалката на седалката могат да се сгъват, за да осигурят достъп в задната част на превозното средство или до отделението за стоки или багаж, след сгъване и връщане на такава седалка в положение за сядане обезопасителните колани за тези седалки трябва да са достъпни за ползване и да могат лесно да се изтеглят отдолу или


text:
отзад на седалката от едно лице съгласно указанията в инструкцията за експлоатация на превозното средство, без да е необходимо то да е било обучено или да има практика.
 8.2.2.5.
 Техническата служба проверява дали при зацепен език в ключалката:
 8.2.2.5.1.
 възможната хлабина в колана не пречи на правилното монтиране на системи за обезопасяване за деца, препоръчани от производителя, и
 8.2.2.5.2.
 в случай на колан с три точки може да се приложи опън най-малко 50 N в разхлабения участък от колана чрез външно прилагане на опън в диагоналната му част, когато е поставен на:
 а)
 на 10-годишен манекен, определен в приложение 8, допълнение 1 към Правило No 44, като се спазват условията на приложение 17, допълнение 4 към настоящото правило;
 б)
 или на приспособлението, определено в приложение 17, допълнение 1, фигура 1 към настоящото правило, за седалки, което позволява монтирането на система за обезопасяване на деца от категория „универсална“.
 8.3. Специални изисквания към корави части, вградени в обезопасителни колани или системи за обезопасяване
 8.3.1. Недеформиращите се части, като ключалки, регулиращи устройства и присъединителни приспособления, не трябва да увеличават риска от нараняване на потребителя или други пътници в превозното средство в случай на злополука.
 8.3.2. Устройството за освобождаване на ключалката трябва да бъде ясно видимо и леснодостъпно за потребителя и проектирано така, че да не може да се отвори непреднамерено или случайно. Ключалката се разполага на такова място, че да леснодостъпна за спасител, който трябва да освободи потребителя при извънредна ситуация.
 Ключалката трябва да бъде така монтирана, че когато е под натоварване и когато издържа теглото на потребителя, да се освобождава от потребителя с едно просто движение в една посока с която и да е ръка.
 В случай на обезопасителни колани или системи за обезопасяване за предни външни места за сядане, освен ако това не са колани с цялостно обхващане, ключалката трябва също да може да се блокира по същия начин.
 Извършва се проверка, за да се установи, че ако ключалката е в контакт с потребителя, широчината на контактната повърхност е не по-малка от 46 mm.
 Извършва се проверка, за да се установи, че ако ключалката е в контакт с потребителя, контактната повърхност удовлетворява изискванията по точка 6.2.2.1 от настоящото правило.
 8.3.3. Когато коланът се носи, той трябва да се регулира автоматично, за да пасва на потребителя, или да е проектиран така, че ръчното регулиращо устройство да е леснодостъпно за седнал потребител и да е удобно и лесно за ползване. Коланът трябва да може да се затяга с една ръка, за да пасва на телосложението на потребителя и на положението на седалката в превозното средство.
 8.3.4. Обезопасителните колани или системите за обезопасяване, включващи прибиращи устройства, трябва да бъдат така монтирани, че прибиращите устройства да могат да действат правилно и да прибират ефикасно лентата на мястото ѝ.
 8.3.5. За да се уведоми потребителя (потребителите) на превозното средство за предвидените възможности за превоз на деца, превозните средства от категории M1, M2, M3 и N1 трябва за отговарят на информационните изисквания по приложение 17. Всяко превозно средство от категория M1 трябва да бъде оборудвано с позиции


text:
ISOFIX в съответствие с приложимите предписания на Правило No 14.
 Първата позиция ISOFIX трябва да позволява като минимум монтирането на една от трите системи, гледащи напред, съгласно допълнение 2 към приложение 17; втората позиция ISOFIX трябва да позволява като минимум монтирането на една от трите системи, гледащи назад, съгласно допълнение 2 към приложение 17. За тази втора позиция ISOFIX, в случай, че монтирането на система, гледаща назад, не е възможно на втория ред седалки в превозното средство, поради неговото разпределение, се допуска монтиране на една от шестте системи на всяка позиция в превозното средство.
 8.4. Оборудване със сигнализатор за непоставен обезопасителен колан
 8.4.1. Мястото за сядане на водача на превозни средства от категория M1 трябва да бъде оборудвано със сигнализатор за непоставен обезопасителен колан, който удовлетворява изискванията на настоящото правило. Когато производителят на превозното средство осигурява система за сигнализиране на непоставен обезопасителен колан, предназначена за мястото за сядане на водача от друга категория превозно средство, системата за сигнализиране на непоставен обезопасителен колан може да бъде одобрена съгласно настоящото правило (9).
 8.4.1.1. Страните по Спогодбата могат да разрешават изключване на сигнализатора за непоставен обезопасителен колан, при условие че изключването отговаря на изискванията на точка 8.4.2.6.
 8.4.2. Сигнализатор за непоставен обезопасителен колан
 8.4.2.1. Общи изисквания
 8.4.2.1.1. Визуалното предупреждение трябва да бъде така разположено, че да бъде лесно забележимо и разпознаваемо на дневна светлина от водача, както и различимо от другите сигнали за предупреждение. Когато цветът на визуалния сигнал за предупреждение е червен, се използва символ в съответствие с точка 21 от таблица 1 на Правило на ИКЕ No 121.
 (точка K.01 - ISO 2575:2000) или,
 8.4.2.1.2. Сигналът на визуалното предупреждение трябва да бъде непрекъснат или периодичен.
 8.4.2.1.3. Звуковото предупреждение трябва да осъществява чрез непрекъснат или периодичен сигнал или чрез гласова информация. Когато се използва гласова информация, производителят трябва да гарантира, че предупреждението използва езика (езиците) на пазара, на който превозното средство се продава. Това звуково предупреждение може да се състои от повече от една степен.
 8.4.2.1.4. Звуковото предупреждение трябва да се разпознава лесно от водача.
 8.4.2.2. Предупреждението от първо ниво трябва да бъде поне визуално предупреждение, задействано за 4 секунди или по-дълго, когато обезопасителният колан на водача не е заключен и ключът на запалването е на контакт.
 8.4.2.3. Задействането на предупреждението от първо ниво трябва да се изпитва съгласно изпитвателната процедура, определена в приложение 18, точка 1.
 8.4.2.4. Предупреждението от второ ниво трябва да бъде визуален и звуков сигнал, задействан за 30 секунди или по-дълго, освен в случаи, в които сигналът спира за повече от 3 секунди, когато обезопасителният колан не е заключен, превозното средство е в нормална експлоатация и е изпълнено поне едно от следните условия (или съчетание от тези условия):
 8.4.2.4.1.
 Преминатото разстояние е по-голямо от допустимото разстояние. Допустимото разстояние не трябва да надвишава 500 m. Разстоянието, през което превозното средство не е в нормална експлоатация, не се взема под внимание.
 8.4.2.4.2.
 Скоростта е по-голяма от допустимата скорост. Допустимата скорост не трябва да надвишава 25 km/h.
 8.4.2.4.3.
 Времетраенето (при работещ двигател) е по-голямо от допустимото времетраене. Допустимото времетраене не трябва


text:
да надвишава 60 секунди. Времетраенето на предупреждението от първо ниво и времето, през което превозното средство не е в нормална експлоатация, не се вземат под внимание.
 8.4.2.5. Задействането на предупреждението от второ ниво трябва да се изпитва съгласно изпитвателната процедура, определена в приложение 18, точка 2.
 8.4.2.6. Сигнализаторът за непоставен колан може да бъде проектиран така, че да допуска изключване.
 8.4.2.6.1. В случай че е предвидено краткотрайно изключване, трябва да бъде по-трудно да се изключи сигнализаторът за непоставен колан, отколкото да се заключи или отключи обезопасителният колан. Когато запалването е изключено за повече от 30 минути и после се включва отново, краткотрайно изключеният сигнализатор за непоставен колан трябва да се задейства отново.
 8.4.2.6.2. В случай че е предвидена възможност за дълготрайно изключване, това трябва да изисква поредица от операции за изключване, които са описани подробно в наръчника за експлоатация на производителя, и/или използването на инструменти (механични, електрически, цифрови и т.н.), които не се предоставят с превозното средство.
 9. СЪОТВЕТСТВИЕ НА ПРОИЗВОДСТВОТО
 Процедурите за гарантиране на съответствието на производството трябва да отговарят на разпоредбите на допълнение 2 към Спогодбата (E/ECE/324-E/ECE/TRANS/505/Rev.2), като се съблюдават следните изисквания:
 9.1.
 Всеки тип превозно средство или обезопасителен колан или система за обезопасяване, одобрени по реда на настоящото правило, трябва да бъдат произведени така, че да отговарят на одобрения тип, като отговарят на изискванията, предвидени в точки 6, 7 и 8 по-горе.
 9.2.
 Спазват се минималните изисквания за процедурите за контрол на съответствието на производството, предвидени в приложение 14 към настоящото правило.
 9.3.
 Органът, издал одобрението на типа, може по всяко време да проверява методите за контрол на съответствието, прилагани във всяко производствено предприятие. Нормалната честота на тези проверки е два пъти годишно.
 10. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО
 10.1. Издаденото по реда на настоящото правило одобрение за тип превозно средство, тип обезопасителен колан или система за обезопасяване може да бъде оттеглено, ако предвидените в точка 9.1 изисквания не се изпълняват или ако избраният обезопасителен колан (обезопасителни колани) или система (системи) за обезопасяване не са издържали предписаните в точка 9.2 проверки.
 10.2. Ако страна по Спогодбата, която прилага настоящото правило, отмени дадено от нея одобрение, тя уведомява незабавно останалите страни по Спогодбата, прилагащи настоящото правило, като изпраща съобщение, съставено по образеца, даден в приложение 1A или 1Б към настоящото правило (според случая).
 11. ПРОМЕНИ И РАЗШИРЕНИЯ НА ИЗДАДЕНО ОДОБРЕНИЕ НА ТИП ПРЕВОЗНО СРЕДСТВО ИЛИ ТИП ОБЕЗОПАСИТЕЛЕН КОЛАН ИЛИ СИСТЕМА ЗА ОБЕЗОПАСЯВАНЕ
 11.1. Всяко изменение на типа превозно средство, типа обезопасителен колан или система за обезопасяване или и на двете се нотифицира пред административния орган, издал одобрението за типа превозно средство или типа обезопасителен колан или система за обезопасяване. В такива случаи органът може:
 11.1.1.
 Да прецени, че е малко вероятно внесените изменения да окажат съществено неблагоприятно въздействие и че превозното средство или обезопасителният колан или системата за обезопасяване продължават да отговарят на изискванията; или
 11.1.2.
 да поиска следващ изпитвателен протокол от техническата служба, отговорна за провеждане на изпитванията.
 11.2. Без да се засяга приложението на разпоредбите на точка 11.1, вариант на превозното средство, чиято маса в готовност


text:
за движение е по-малка от масата на превозното средство, подложено на изпитванията за одобрение, не се разглежда като изменение на типа превозно средство.
 11.3. Потвърждението или отказът на одобрение, в което се посочват измененията, се съобщава по реда на точка 5.2.3 или 5.3.3 на страните по Спогодбата, прилагащи настоящото правило.
 11.4. Компетентният орган, който разрешава разширението на одобрението, му приписва сериен номер и уведомява за издаването му държавите-страни по Спогодбата от 1958 г., прилагащи настоящото правило, като изпраща съобщение, съставено по образеца, даден в приложение 1A или 1Б към настоящото правило.
 12. ОКОНЧАТЕЛНО ПРЕКРАТЯВАНЕ НА ПРОИЗВОДСТВО
 Ако притежателят на сертификат за одобрение напълно преустанови производството на одобрено по настоящото правило устройство, той трябва да информира за това органа, който е издал одобрението. При получаване на съответното съобщение, този орган трябва да уведоми за това другите страни по Спогодбата от 1958 г., които прилагат настоящото правило, посредством уведомителен формуляр, отговарящ на образеца в приложение 1A или 1Б към настоящото правило.
 13. ИНСТРУКЦИИ
 В случаите на обезопасителен колан, доставян отделно от превозно средство, инструкциите за опаковане и монтиране трябва ясно да посочват типа или типовете превозното средство или средства, за които е предназначен този колан.
 14. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯ ЗА ОДОБРЕНИЕ, КАКТО И НА АДМИНИСТРАТИВНИТЕ ОТДЕЛИ
 Страните, подписали Спогодбата от 1958 г., които прилагат настоящото правило, трябва да съобщят на Секретариата на ООН наименованията и адресите на техническите служби, които отговарят за провеждането на изпитванията за даване на одобрение, както и тези на административните отдели, предоставящи одобрение, и на които се изпращат формуляри, удостоверяващи одобрение, разширение, отказ за издаване на одобрение, отмяна или окончателно прекратяване на производство, издадени в други страни.
 15. ПРЕХОДНИ РАЗПОРЕДБИ
 15.1. Одобрения на тип превозно средство
 15.1.1. Считано от датата на официално влизане в сила на притурка 15 към серия от изменения 04, никоя страна по Спогодбата, прилагаща настоящото правило, не може да отказва издаване на одобрения на типа на ИКЕ по реда на настоящото правило, изменено с притурка 15 към серия от изменения 04.
 15.1.2. Считано 2 години след влизане в сила на притурка 15 към серия от изменения 04 на настоящото правило, страните по Спогодбата, прилагащи настоящото правило, са длъжни да издават одобрения на типа на ИКЕ, само когато са изпълнени изискванията на настоящото правило, изменено с притурка 15 към серия от изменения 04.
 15.1.3. Считано 7 години след влизане в сила на притурка 15 към серия от изменения 04 на настоящото правило, страните по Спогодбата, прилагащи настоящото правило, могат да отказват признаване на одобрения, които не са издадени в съответствие с притурка 15 към серия от изменения 04 на настоящото правило. Същевременно, съществуващите одобрения за превозни средства от категории, различни от M1, които не са засегнати от притурка 15 към серия от изменения 04 на настоящото правило, остават в сила и страните по Спогодбата, прилагащи настоящото правило, следва да продължат да ги приемат.
 15.1.3.1. Същевременно, считано от 1 октомври 2000 г., за превозните средства от категориите M1 и N1, страните по Спогодбата, прилагащи настоящото правило, могат да


text:
отказват признаване на одобрения на типа на ИКЕ, които не са издадени в съответствие с притурка 8 към серия от изменения 04 на настоящото правило, ако не са изпълнени изискванията за информация по точка 8.3.5 и приложение 17.
 15.2. Монтиране на обезопасителни колани и сигнализатор за непоставен обезопасителен колан
 Настоящите преходни разпоредби се прилагат само по отношение на монтирането на обезопасителни колани и сигнализатори за непоставен обезопасителен колан в превозни средства и не променят маркировката на обезопасителния колан.
 15.2.1. Считано от датата на официално влизане в сила на притурка 12 към серия от изменения 04, никоя страна по Спогодбата, прилагаща настоящото правило, не може да отказва издаване на одобрения на типа на ИКЕ по реда на настоящото правило, изменено с притурка 12 към серия от изменения 04.
 15.2.2. След изтичане на 36 месеца от датата на официално влизане в сила, посочена в точка 15.2.1 по-горе, страните по Спогодбата, прилагащи настоящото правило, издават одобрения на типа на ИКЕ само ако типът превозно средство удовлетворява изискванията на настоящото правило, изменено с притурка 12 към серия от изменения 04.
 15.2.3. След изтичане на 60 месеца от датата на официално влизане в сила, посочена в точка 15.2.1 по-горе, страните по Спогодбата, прилагащи настоящото правило, могат да отказват признаване на одобрения, които не са издадени в съответствие с притурка 12 към серия от изменения 04 на настоящото правило.
 15.2.4. Считано от датата на официално влизане в сила на притурка 14 към серия от изменения 04, никоя страна по Спогодбата, прилагаща настоящото правило, не може да отказва издаване на одобрения на типа на ИКЕ по реда на настоящото правило, изменено с притурка 14 към серия от изменения 04.
 15.2.5. Считано от датата на официално влизане в сила на притурка 16 към серия от изменения 04, никоя страна по Спогодбата, прилагаща настоящото правило, не може да отказва издаване на одобрения на типа на ИКЕ по реда на настоящото правило, изменено с притурка 16 към серия от изменения 04.
 15.2.6. След изтичане на 36 месеца от датата на официално влизане в сила, посочена в точка 15.2.4, страните по Спогодбата, прилагащи настоящото правило, са длъжни да издават одобрения на типа на ИКЕ само ако типът превозно средство удовлетворява изискванията на настоящото правило, изменено с притурка 14 към серия от изменения 04.
 15.2.7. След изтичане на 60 месеца от датата на официално влизане в сила, посочена в точка 15.2.4, страните по Спогодбата, прилагащи настоящото правило, могат да отказват признаване на одобрения, които не са издадени в съответствие с притурка 14 към серия от изменения 04 на настоящото правило.
 15.2.8. След 16 юли 2006 г. страните по Спогодбата, прилагащи настоящото правило, са длъжни да издават одобрения само ако типът превозно средство удовлетворява изискванията на настоящото правило, изменено с притурка 16 към серия от изменения 04.
 15.2.9. След 16 юли 2008 г. страните по Спогодбата, прилагащи настоящото правило, могат да отказват признаване на одобрения на превозни средства от категория N1, които не са издадени в съответствие с притурка 16 към серия от изменения 04 на настоящото правило.
 15.2.10. Считано от датата на


text:
официално влизане в сила на серия от изменения 05, никоя страна по Спогодбата, прилагаща настоящото правило, не може да отказва издаване на одобрения на ИКЕ съгласно настоящото правило, изменено със серия от изменения 05.
 15.2.11. Считано от 18 месеца след датата на влизане в сила, страните по Спогодбата, прилагащи настоящото правило, трябва да издават одобрения само ако подлежащият на одобрение тип превозно средство отговаря на изискванията на настоящото правило, изменено със серия от изменения 05.
 15.2.12. Считано от 72 месеца след датата на влизане в сила на серия от изменения 05 на настоящото правило, одобренията по настоящото правило престават да бъдат в сила, освен в случая на типове превозно средство, които съответстват на изискванията на настоящото правило, изменено със серия от изменения 05.
 15.2.13. Независимо от точка 15.2.12, одобрения на категории превозно средство, различни от M1, съгласно предшестващи серии от изменения на правилото, които не са засегнати от серия от изменения 05 по отношение на изискванията относно монтирането на сигнализатори за непоставен обезопасителен колан, остават в сила, като страните по Спогодбата, прилагащи правилото, трябва да продължават да ги приемат.
 15.2.14. Независимо от точка 15.2.12, одобрения на категории превозно средство, различни от N2 и N3, съгласно предшестващи серии от изменения на правилото, които не са засегнати от серия от изменения 05 по отношение на минималните изисквания относно обезопасителни колани и прибиращи устройства в приложение 16, остават в сила, като страните по Спогодбата, прилагащи правилото, трябва да продължават да ги приемат.
 15.2.15. И след датата на влизане в сила на серия от изменения 05, одобренията на компоненти и отделни технически възли съгласно предшестващи серии от изменения на правилото остават в сила, като страните по Спогодбата, прилагащи правилото, трябва да продължават да ги приемат и да не отказват да издават разширения на одобрение по серия от изменения 04 на настоящото правило.
 15.2.16. Без да се засягат гореспоменатите преходни разпоредби, страните по Спогодбата, в които настоящото правило влиза в сила след датата на влизане в сила на серия от изменения 05, не са длъжни да приемат одобрения, издадени в съответствие с предшестваща серия от изменения на настоящото правило.
 15.2.17. Считано от датата на официално влизане в сила на серия от изменения 06, никоя страна по Спогодбата, прилагаща настоящото правило, не може да отказва издаване на одобрения на ИКЕ съгласно настоящото правило, изменено със серия от изменения 06.
 15.2.18. Считано от 24 месеца след датата на влизане в сила на серия от изменения 06, страните по Спогодбата, прилагащи настоящото правило, трябва да издават одобрения на ИКЕ само ако са изпълнени изискванията на настоящото правило, изменено със серия от изменения 06.
 15.2.19. Считано от 36 месеца след датата на влизане в сила на серия от изменения 06, страните по Спогодбата, прилагащи настоящото правило, могат да отказват да признават одобрения, които не са издадени в съответствие със серия от изменения 06 към настоящото правило.
 15.2.20. И след датата на влизане в сила на серия от изменения 06, одобренията на компоненти и отделни технически възли съгласно предшестващи серии от изменения на правилото остават в сила, като страните по


text:
Спогодбата, прилагащи правилото, трябва да продължават да ги приемат и да не отказват да издават разширения на одобрение по серия от изменения 05 на настоящото правило.
 15.2.21. Независимо от точки 15.2.18 и 15.2.19, одобрения на категории превозно средство съгласно предшестващи серии от изменения на правилото, които не са засегнати от серия от изменения 06, остават в сила, като страните по Спогодбата, прилагащи правилото, трябва да продължават да ги приемат.
 15.2.22. Докато в националните изисквания на страните по Спогодбата към момента на присъединяване към настоящото правило не съществуват задължителни изисквания за монтиране на обезопасителни колани, тези страни могат да продължат да разрешават да не се монтират обезопасителни колани за целите на национално одобрение, като в този случай тези категории автобуси не могат да получат одобрение на типа съгласно настоящото правило.
 15.2.23. Никоя страна по Спогодбата, прилагаща настоящото правило, не може да отказва издаване на одобрения на ИКЕ на компонент съгласно предшестващи серии от изменения на правилото, ако обезопасителните колани са предназначени да бъдат монтирани на превозни средства, които са одобрени преди съответната серия от изменения.
 (1) Съгласно определението в приложение 7 към Консолидираната резолюция за конструкцията на превозните средства (R.E.3), документ TRANS/WP.29/78/Rev.1/Amend.2, последно изменен с изменение 4.
 (2) Япония не трябва да бъде възпрепятствана, по силата на задълженията по Спогодбата, към която е приложено настоящото правило, да изисква превозните средства от категория N1, на които са издадени одобрения на типа, да отговарят на съществуващите национални изисквания за сигнализатори за непоставен обезопасителен колан.
 (3) Съгласно определението в приложение 7 към Консолидираната резолюция за конструкцията на превозните средства (R.E.3), документ TRANS/WP.29/78/Rev.1/Amend.2, последно изменен с изменение 4.
 (4) 1 за Германия, 2 за Франция, 3 за Италия, 4 за Нидерландия, 5 за Швеция, 6 за Белгия, 7 за Унгария, 8 за Чешката република, 9 за Испания, 10 за Сърбия, 11 за Обединеното кралство, 12 за Австрия, 13 за Люксембург, 14 за Швейцария, 15 (неприсвоен), 16 за Норвегия, 17 за Финландия, 18 за Дания, 19 за Румъния, 20 за Полша, 21 за Португалия, 22 за Руската федерация, 23 за Гърция, 24 за Ирландия, 25 за Хърватия, 26 за Словения, 27 за Словакия, 28 за Беларус, 29 за Естония, 30 (неприсвоен), 31 за Босна и Херцеговина, 32 за Латвия, 33 (неприсвоен), 34 за България, 35 (неприсвоен), 36 за Литва, 37 за Турция, 38 (неприсвоен), 39 Азербайджан, 40 за бившата югославска република Македония, 41 (неприсвоен), 42 за Европейската общност (одобренията се предоставят от държавите-членки, като използват съответния ИКЕ символ), 43 за Япония, 44 (неприсвоен), 45 за Австралия, 46 за Украйна, 47 за Южна Африка, 48 за Нова Зеландия, 49 за Кипър, 50 за Малта, 51 за Република Корея, 52 за Малайзия, 53 за Тайланд, 54 и 55 (неприсвоени), 56 за Черна гора, 57 (неприсвоен) и 58 за Тунис. Следващите номера се присвояват на останалите страни в хронологичния ред, в който те ратифицират или се присъединяват към Спогодбата за приемане на единни технически предписания за колесните превозни средства, за оборудването и частите, които могат да се монтират и/или използват в тях, както и за условията за взаимно признаване


text:
на предоставяните типови одобрения, издавани въз основа на тези предписания, като така присвояваните номера се съобщават от генералния секретар на ООН на участващите в Спогодбата страни.
 (5) Вж. бележката под линия към точка 5.2.4.1.
 (6) g = 9,81 m/sP2.
 (7) Изпитването не е провеждано за тъкани ленти със сплитка кепър от прежди с висока здравина от полиестер, тъй като тези ленти се разширяват при натоварване. В този случай широчината без натоварване трябва да бъде ≥ 46 mm.
 (8) Вж. точка 7.4.1.6.4.3.
 (9) При все че обхватът на настоящите изисквания за сигнализатор за непоставен обезопасителен колан е ограничен до седалката на водача на превозни средства от категория MB1В, се приема, че той ще бъде разширен, така че да обхваща превозни средства от други категории, както и други места за сядане. За да се отчете значението на човешкия фактор и начинъта на предизвикване на реакцията на водача, бъдещите изисквания за сигнализатора за непоставен обезопасителен колан, поставени от настоящото правило, ще се стремят към постигане на съгласувано свеждане към един вариант на системите за предупреждение.
 ПРИЛОЖЕНИЕ 1A
 СЪОБЩЕНИЕ
 (максимален формат: A4 (210 × 297 mm)
 ПРИЛОЖЕНИЕ 1Б
 СЪОБЩЕНИЕ
 (максимален формат: A4 (210 × 297 mm)
 ПРИЛОЖЕНИЕ 2
 ОФОРМЛЕНИЕ НА МАРКИРОВКИТЕ ЗА ОДОБРЕНИЕ
 1. Оформление на маркировките за одобрение на превозно средство, отнасящи се до монтирането на обезопасителните колани
 Образец A
 (Вж. точка 5.2.4 от настоящото правило)
 Горепоказаната маркировка за одобрение, поставена на превозно средство, показва, че съответният тип превозно средство е одобрен по отношение на обезопасителните колани в Нидерландия (E4) съгласно Правило No 16. Номерът на одобрението указва, че то е издадено в съответствие с изискванията на Правило No 16, изменено със серия от изменения 06.
 Образец Б
 (Вж. точка 5.2.5 от настоящото правило)
 Горепоказаната маркировка за одобрение, поставена на превозно средство, показва, че съответният тип превозно средство е одобрен в Нидерландия (E4) съгласно Правило No 16 и Правило No 52 (1). Цифрите на номера на одобрението указват, че към датите, на които са издадени съответните одобрения, в Правило No 16 вече е включена серия от изменения 06, а в Правило No 52 — серия от изменения 01.
 2. Оформление на маркировките за одобрение на типа обезопасителни колани (вж. точка 5.3.5 от настоящото правило)
 Коланът, носещ горепоказаната маркировка за одобрение, e триточков колан („А“), снабден с преобразувател на енергия („е“) и одобрен в Нидерландия (E4) под No 062439, като към момента на одобрението правилото вече е включвало серия от изменения 06.
 Коланът, носещ горепоказаната маркировка за одобрение, е надбедрен колан („В“), снабден с прибиращо устройство тип 4 с възприемане на повече от един сигнал („m“) и одобрен в Нидерландия (E4) под номер 062489, като към момента на одобрението правилото вече е включвало серия от изменения 06.
 Бележка:
 Номерът на одобрението и допълнителният символ (символи) се поставят в близост до окръжността, над или под буквата „E“ или вляво или вдясно от тази буква. Цифрите на номера на одобрението се поставят от едната страна на буквата „E“ и се подреждат в едно направление. Допълнителният символ (символи) се поставят диаметрално противоположно спрямо номера на одобрението. Използването


text:
на римски цифри в номера на одобрението следва да се избягва, за да не се допусне объркване с други символи.
 Коланът, носещ горепоказаната маркировка за одобрение, e специален колан („S“), снабден с преобразувател на енергия („e“) и е одобрен в Нидерландия (E4) под номер 0622439, като към момента на одобрението правилото вече е включвало серия от изменения 06.
 Коланът, носещ горепоказаната маркировка за одобрение, e част от система за обезопасяване („Z“), а също така е и специален колан („S“), снабден с преобразувател на енергия („e“). Коланът е одобрен в Нидерландия (E4) под номер 0624391, като към момента на одобрението правилото вече е включвало серия от изменения 06.
 Коланът, носещ горепоказаната маркировка за одобрение, e триточков колан („А“) с възприемане на повече от един сигнал („m“) с прибиращо устройство тип 4N („r4N“), за който е издадено одобрение на типа в Нидерландия („E4“) под номер 062439, като към момента на одобрението правилото вече е включвало серия от изменения 06. Този колан не трябва да се монтира в превозни средства от категория M1.
 Коланът, носещ горепоказаната маркировка за одобрение на типа, е триточков колан („А“), снабден с преобразувател на енергия („е“), одобрен като отговарящ на специфичните изисквания на точка 6.4.1.3.3 на настоящото правило, който има прибиращото устройство тип 4 („r4“) с възприемане на повече от един сигнал („m“), за който е издадено одобрение на типа в Нидерландия („E4“) под номер 062439. Първите две цифри указват, че към момента на одобрението правилото вече е включвало серия от изменения 06. Този колан се монтира в превозни средства, оборудвани с въздушна възглавница в съответното място за сядане.
 (1) Вторият номер е даден единствено като пример.
 ПРИЛОЖЕНИЕ 3
 СХЕМА НА АПАРАТУРА ЗА ИЗПИТВАНЕ НА ДЪЛГОТРАЙНОСТТА НА ПРИБИРАЩО УСТРОЙСТВО
 ПРИЛОЖЕНИЕ 4
 СХЕМА НА АПАРАТУРА ЗА ИЗПИТВАНЕ НА БЛОКИРОВКАТА НА АВАРИЙНИ ПРИБИРАЩИ УСТРОЙСТВА С БЛОКИРОВКА
 На фигурата е показана подходяща апаратура за изпитване, която включва задвижвана от двигател гърбица, следяща ролка, към която е закрепена посредством тел малка количка, поставена на релси. Комбинацията на конструкцията на гърбицата и скоростта на двигателя е такава, че да даде исканото ускорение при степен на увеличение на ускорението, както е посочено в точка 7.6.2.2 от настоящото правило и ходът е нагласен да бъде повече от максималния допустим при движение на лентата преди блокиране.
 На количката е монтирано носещо устройство, което може да се завърта, за да позволи на прибиращото устройство да бъде монтирано в различни положения спрямо посоката на движение на количката.
 Когато се изпитват прибиращи устройства на чувствителност спрямо движение на лента, прибиращото устройство се монтира на подходящо закрепена опора и лентата се прикрепва към количката.
 Когато се провеждат тези изпитвания, при изпитвателното монтиране се включват всякакви опори и др., доставени от производителя или неговия представител, за да се симулира възможно най-добре предвиденото монтиране в превозното средство.
 Всякакви допълнителни скоби и др., необходими, за да се симулира възможно най-добре предвиденото монтиране в превозното средство, трябва да бъдат доставени от производителя или неговия представител.
 ПРИЛОЖЕНИЕ 5
 СХЕМА НА АПАРАТУРА ЗА ИЗПИТВАНЕ ЗА УСТОЙЧИВОСТ НА ПРАХ
 (размерите са в милиметри)
 ПРИЛОЖЕНИЕ 6
 ОПИСАНИЕ НА


text:
КОЛИЧКА, СЕДАЛКА, УСТРОЙСТВА ЗА ЗАКРЕПВАНЕ И СПИРАЧНО УСТРОЙСТВО
 1. КОЛИЧКА
 За изпитванията на обезопасителни колани се използва количката, носеща само седалка, с маса 400 ± 20 kg. За изпитванията на системи за обезопасяване количката с прикрепената конструкция на превозното средство трябва да бъде с маса 800 kg. При необходимост общата маса на количката и на конструкцията на превозното средство може да бъде увеличена със стъпка от 200 kg. В никакъв случай общата маса не може да се различава от номиналната стойност с повече от ± 40 kg.
 2. СЕДАЛКА
 С изключение на случаите на изпитвания на системи за обезопасяване, седалката трябва да бъде с корава конструкция и да има гладка повърхност. Спазват се данните от фигура 1 към настоящото приложение, като се вземат мерки да няма контакт между колана и която и да е метална част.
 3. УСТРОЙСТВА ЗА ЗАКРЕПВАНЕ
 3.1.
 В случай на колан, оборудван с устройство за регулиране по височина съгласно точка 2.14.6 от настоящото правило, устройството трябва да бъде закрепено или към корава рама, или към част от превозното средство, към която нормално се монтира, която част трябва да се закрепи здраво към изпитвателната количка.
 3.2.
 Устройствата за закрепване се разполагат по начина, показан на фигура 1. Означенията, които отговарят на разположението на устройствата за закрепване, трябва да показват къде да се присъединят краищата на колана към количката или към датчика за товар в зависимост от случая. Устройствата за закрепване при нормално използване трябва да бъдат в точки A, B и K, ако дължината на лентата между горния край на ключалката и отвора за закрепване на опората за лентата е не повече от 250 mm. В противен случай се използват точките A1 и B1. Допускът в местоположението на точките на закрепване трябва да бъде такъв, че всяка точка на закрепване да бъде разположена най-много на 50 mm от съответните точки А, В и К, посочени на фигура 1, или А1, В1 и К в зависимост от случая.
 3.3.
 Конструкцията, носеща устройствата за закрепване, трябва да бъде корава. Горните устройства за закрепване не трябва да бъдат изместени на повече от 0,2 mm в надлъжна посока, когато се приложи товар от 98 daN в тази посока. Количката трябва да бъде изработена така, че да не се получават остатъчни деформации в частите, носещи устройствата за закрепване по време на изпитване.
 3.4.
 Когато за закрепване на прибиращото устройство е необходимо четвърто устройство за закрепване:
 то трябва да бъде разположено във вертикална надлъжна равнина, минаваща през точката К;
 то трябва да може да позволява прибиращото се устройство да се наклонява под ъгъла, предвиден от производителя;
 то трябва да бъде разположено на дъга от окръжност с радиус КВ1 = 790 mm, ако дължината между горния водач на лентата и изхода на лентата при прибиращото устройство е не по-малка от 540 mm, или при други случаи на дъга от окръжност с център К и радиус 350 mm.
 4. СПИРАЧНО УСТРОЙСТВО
 4.1.
 Устройството се състои от два идентични, паралелно монтирани преобразувателя, с изключение на случаите на системи за обезопасяване, когато трябва да се използват четири


text:
преобразувателя за номинална маса 800 kg. Ако е необходимо, може да се използва допълнителен преобразувател за всеки 200 kg увеличение на номиналната маса. Всеки преобразувател съдържа:
 външна обвивка, образувана от стоманена тръба;
 енергопоглъщаща тръба от полиуретан;
 полирано маслинообразно стоманено тяло, проникващо в енергопоглъщащата тръба; и
 вал и ударен накрайник.
 4.2.
 Размерите на различните части на този преобразувател на енергия са посочени на фигури 2, 3 и 4.
 4.3.
 Стойностите на характеристиките на енергопоглъщащия материал са дадени в таблица 1 от настоящото приложение. Непосредствено преди всяко изпитване тръбите трябва да бъдат кондиционирани при температура между 15 и 25 °С най-малко 12 часа, без да бъдат използвани. Температурата на спирачното устройство по време на динамичното изпитване на обезопасителни колани и системи за обезопасяване трябва да бъде същата, както при изпитването за калибриране с точност ± 2 °C. Изискванията относно спирачното устройство са посочени в приложение 8 към настоящото правило. Допуска се използването на всяко друго устройство, което дава еквивалентни резултати.
 Таблица 1
 Стойности на характеристиките на енергопоглъщащия материал
 (ASTM (Американско общество за изпитвания и материали) метод D 735, освен ако не е посочено друго)
 Твърдост по Шор А
 :
 95 ± 2 при температура 20 ± 5 °C
 Якост на разрушаване
 :
 Ro > 343 daN/cm2
 Минимално удължение
 :
 Ao > 400 %
 Модул при 100 % удължение
 :
 > 108 daN/cm2
 Модул при 300 % удължение
 :
 > 235 daN/cm2
 Крехкост при ниска температура (ASTM метод D 736)
 :
 5 часа при – 55 °C
 Остатъчна деформация при натиск (метод B)
 :
 22 часа при 70 °C < 45 %
 Плътност при 25 °C
 :
 между 1,05 и 1,10
 Стареене във въздух (ASTM метод D 573)
 :
 70 часа при 100 °C
 —
 твърдост по Шор А:
 максимално отклонение ± 3
 —
 якост на разрушаване:
 намаление < 10 % от Ro
 —
 удължение:
 намаление < 10 % от Ao
 —
 маса:
 намаление < 1 %
 Потапяне в масло (ASTM метод No 1 Масло)
 :
 70 часа при 100 °C
 —
 твърдост по Шор А:
 максимално отклонение ± 4
 —
 якост на разрушаване:
 намаление < 15 % от Ro
 —
 удължение:
 намаление < 10 % от Ao
 —
 обем:
 надуване < 5 %
 Потапяне в масло (ASTM метод No 3 Масло)
 :
 70 часа при 100 °C
 —
 якост на разрушаване:
 намаление < 15 % от Ro
 —
 удължение:
 намаление < 15 % от Ao
 —
 обем:
 надуване < 20 %
 Потапяне в дестилирана вода
 :
 1 седмица при 70 °C
 —
 якост на разрушаване:
 намаление < 35 % от Ro
 —
 удължение:
 намаление < 20 % от Ao
 Фигура 1
 Количка, седалка, устройство за закрепване
 Фигура 2
 Спирачно устройство
 (комплектовано)
 Фигура 3
 Спирачно устройство
 (полиуретанова тръба)
 Фигура 4
 Спирачно устройство
 (маслинообразен бутон)
 ПРИЛОЖЕНИЕ 7
 ОПИСАНИЕ НА МАНЕКЕНА
 1. ИЗИСКВАНИЯ КЪМ МАНЕКЕНА
 1.1. Общи положения
 Главните характеристики на манекена са посочени във фигури и таблици, както следва:
 Фигура 1
 Поглед отстрани на глава, врат и торс;
 Фигура 2
 Поглед отпред на глава, врат и торс;
 Фигура 3
 Поглед отстрани на ханш, бедро


text:
и долна част на крака;
 Фигура 4
 Поглед отпред на ханш, бедро и долна част на крака;
 Фигура 5
 Основни размери;
 Фигура 6
 Манекен в седнало положение, показващо:
 местоположение на центъра на тежестта;
 местоположение на точките, където се измерва преместването; и
 височината на рамото.
 Таблица 1
 Справочен номер, наименование, материали и основни размери за компонентите на манекена; и
 Таблица 2
 Маса на глава, врат, торс, бедро и долна част на крак.
 1.2. Описание на манекена
 1.2.1. Конструкция на подбедрицата (вж. фигури 3 и 4)
 Конструкцията на подбедрицата се състои от три компонента:
 плоча за долната част на ходилото (30);
 тръба за пищял (29), и
 тръба за коляно (26).
 Тръбата за коляно има две изпъкналости, които ограничават движението на подбедрицата спрямо бедрото.
 Подбедрицата може да се върти назад около 120° от изправеното положение.
 1.2.2. Конструкция на бедрото (вж. фигури 3 и 4)
 Конструкцията на бедрото се състои от три компонента:
 тръба за коляно (22);
 прът за бедро (21), и
 тръба за ханша (20).
 Движението на коляното е ограничено от два прореза в коленната тръба (22), които се зацепват с издатъците на долната част на крака.
 1.2.3. Конструкция на торса (вж. фигури 1 и 2)
 Конструкцията на тялото (торс) се състои от следните компоненти:
 тръба за ханша (2);
 ролкова верига (4);
 ребра (6) и (7);
 гръдна кост (8) и
 устройства за закрепване на верига (3) и частично (7) и (8).
 1.2.4. Врат (вж. фигури 1 и 2)
 Вратът е съставен от седем полиуретанови диска (9). Степента на съпротивление на деформация може да се регулира посредством опъващо устройство на веригата.
 1.2.5. Глава (вж. фигури 1 и 2)
 Главата (15) е куха; полиуретанът е усилен със стоманена плоча (17). Опъващото устройство на веригата, което позволява вратът да бъде регулиран, се състои от полиамидна подпора (10), дистанционна втулка (11) и опъващ компонент (12 и 13). Главата може да се върти при връзката между първия и втория шиен прешлен (става на първия шиен прешлен), която се състои от регулиращо устройство (14 и 18), дистанционен елемент (16) и полиамидна подпора (10).
 1.2.6. Коленна става (вж. фигура 4)
 Подбедрицата и бедрата са съединени посредством тръба (27) и опъващо устройство (28).
 1.2.7. Става при ханша (вж. фигура 4)
 Бедрата и тялото (торс) са свързани посредством тръба (23), фрикционни пластини (24) и опъващо устройство (25).
 1.2.8. Полиуретан
 Тип
 :
 PU 123 CH съединение
 Твърдост
 :
 50—60 по Шор A
 1.2.9. Престилки
 Манекенът е покрит със специална престилка (вж. таблица 1).
 2. УСТРОЙСТВА ЗА КОРЕКЦИЯ
 2.1. Общи положения
 За да се калибрира манекенът към дадени стойности и неговата обща маса, разпределението на масата трябва да се регулира посредством шест коригиращи тежести по 1 kg всяка, които могат да се поставят на ставата на ханша. Други шест полиуретанови тежести по 1 kg всяка се поставят на гърба на торса.
 3. ВЪЗГЛАВНИЦА
 Между гръдния кош и престилката се поставя възглавница. Тя е направена от полиетиленова пяна, която отговаря на следните изисквания:
 Твърдост
 :
 7—10 по Шор A
 Дебелина
 :
 25 mm ± 5
 Възглавницата трябва да бъде заменяема.
 4. РЕГУЛИРАНЕ НА СТАВИТЕ
 4.1.


text:
Общи положения
 За да се постигнат възпроизводими резултати, е необходимо да се определи и проверява триенето при всяка става.
 4.2. Коленна става
 Затяга се коленната става.
 Установяват се бедрото и подбедрицата вертикално.
 Завърта се подбедрицата през 30°.
 Постепенно се разхлабва опъващото устройство (28), докато подбедрицата започне да пада под въздействие на собственото си тегло.
 Фиксира се опъващото устройство в това положение.
 4.3. Бедрена става
 Затяга се бедрената става.
 Поставят се бедрата в хоризонтално положение и торсът във вертикално положение.
 Торсът се завърта напред, докато образува ъгъл 60° с бедрата.
 Постепенно се разхлабва опъващото устройство, докато торсът започне да пада под въздействие на собственото си тегло.
 Фиксира се опъващото устройство в това положение.
 4.4. Става на първия шиен прешлен
 Регулира се ставата на първия шиен прешлен, така че тя да издържа само собственото си тегло в предна и задна посока.
 4.5. Врат
 Вратът може да бъде регулиран посредством верижното опъващо устройство (13). Когато вратът е регулиран, горният край на опъващото устройство трябва да се премества между 4 и 6 cm, когато е подложен на хоризонтален товар от 10 daN.
 Таблица 1
 Справочен No
 Наименование
 Материал
 Размери
 1
 Материал на тялото
 Полиуретан
 —
 2
 Тръба за ханша
 Стомана
 76 × 70 × 100 mm
 3
 Присъединителни приспособления за верига
 Стомана
 25 × 10 × 70 mm
 4
 Ролкова верига
 Стомана
 3/4
 5
 Плоскост за рамене
 Полиуретан
 —
 6
 Валцован профил
 Стомана
 30 × 30 × 3 × 250 mm
 7
 Ребра
 Перфориран стоманен лист
 400 × 85 × 1,5 mm
 8
 Гръдна кост
 Перфориран стоманен лист
 250 × 90 × 1,5 mm
 9
 Дискове (6)
 Полиуретан
 ø 90 × 20 mm
 ø 80 × 20 mm
 ø 75 × 20 mm
 ø 70 × 20 mm
 ø 65 × 20 mm
 ø 60 × 20 mm
 10
 Подпора
 Полиамид
 60 × 60 × 25 mm
 11
 Дистанционна втулка
 Стомана
 40 × 40 × 2 × 50 mm
 12
 Опъвателен болт
 Стомана
 M16 × 90 mm
 13
 Опъвателна гайка
 Стомана
 M16
 14
 Опъващо устройство за става на първия шиен прешлен
 Стомана
 ø 12 × 130 mm (M12)
 15
 Глава
 Полиуретан
 —
 16
 Дистанционна втулка
 Стомана
 ø 18 × 13 × 17 mm
 17
 Усилваща планка
 Стомана
 30 × 3 × 500 mm
 18
 Опъвателна гайка
 Стомана
 M12 mm
 19
 Бедра
 Полиуретан
 —
 20
 Тръба за ханша
 Стомана
 76 × 70 × 80 mm
 21
 Прът за бедро
 Стомана
 30 × 30 × 440 mm
 22
 Коленна тръба
 Стомана
 52 × 46 × 40 mm
 23
 Съединителна тръба за ханша
 Стомана
 70 × 64 × 250 mm
 24
 Фрикционни пластини (четири)
 Стомана
 160 × 75 × 1 mm
 25
 Опъващо устройство
 Стомана
 M12 × 320 mm +
 Планки и гайки
 26
 Коленна тръба
 Стомана
 52 × 46 × 160
 27
 Съединителна тръба за коляно
 Стомана
 44 × 39 × 190 mm
 28
 Опъвателна планка
 Стомана
 ø 70 × 4 mm
 29
 Тръба за пищял
 Стомана
 50 × 50 × 2 × 460 mm
 30
 Плоча за долната част на ходилото
 Стомана
 100 × 170


text:
× 3 mm
 31
 Коригиращи тежести за торса (шест)
 Полиуретан
 маса 1 kg всяка
 32
 Възглавница
 Полистиренова пяна
 350 × 250 × 25 mm
 33
 Престилка
 Памук и полиамидни ленти
 —
 34
 Коригиращи тежести за бедра (шест)
 Стомана
 маса 1 kg всяка
 Таблица 2
 Компоненти на манекена
 Маса в килограми
 Глава и врат
 4,6 ± 0,3
 Торс и ръце
 40,3 ± 1,0
 Бедра
 16,2 ± 0,5
 Подбедрица и стъпало
 9,0 ± 0,5
 Обща маса, включително коригиращи тежести
 75,5 ± 1,0
 Фигура 1
 Фигура 2
 Фигура 3
 Фигура 4
 Фигура 5
 Фигура 6
 G
 =
 център на тежестта
 T
 =
 измервателна точка на торса (разположена отзад на средната линия на манекена)
 P
 =
 измервателна точка на таза (разположена отзад на средната линия на манекена)
 Измерването на преместването в точката P не трябва да съдържа компоненти на завъртане около оста на ханша и около вертикалната ос.
 ПРИЛОЖЕНИЕ 8
 ОПИСАНИЕ НА КРИВАТА НА ОТРИЦАТЕЛНОТО ИЛИ ПОЛОЖИТЕЛНОТО УСКОРЕНИЕ НА КОЛИЧКА В ЗАВИСИМОСТ ОТ ВРЕМЕТО
 И в двата случая процедурите за калибриране и измерване трябва да отговарят на международния стандарт ISO 6487 (2002); измервателното оборудване трябва да отговаря на техническите изисквания за канал за пренос на данни с клас на честота (CFC) 60.
 Определение на различните криви
 Време (ms)
 Ускорение (g)
 Ниска област
 Ускорение (g)
 Висока област
 0
 —
 20
 10
 0
 —
 10
 15
 —
 15
 20
 —
 18
 —
 32
 25
 26
 —
 45
 26
 —
 55
 20
 —
 60
 0
 32
 80
 —
 0
 Допълнителният отрязък (вж. точка 7.7.4.2) се прилага само за шейната за положително ускорение.
 ПРИЛОЖЕНИЕ 9
 ИНСТРУКЦИИ
 Всеки обезопасителен колан се придружава с инструкции със следното съдържание или от следния вид на езика или езиците на държавата, в която ще бъде пуснат за продажба:
 1.
 Инструкции за монтиране (не се изискват, когато обезопасителният колан се монтира от производителя на превозното средство), в които се посочва за кои превозни средства е подходящ комплектът колани, както и правилният метод на закрепване на комплекта към превозното средство, вкл. предупреждение за избягване на механично триене на коланите.
 2.
 Инструкции за потребителите (могат да се включат в ръководството за експлоатация на превозното средство, когато обезопасителният колан се монтира от производителя на превозното средство), които съдържат необходимата информация, за да се гарантира, че потребителят ще използва обезопасителния колан максимално ефективно. В тези инструкции се посочва:
 а)
 важността от носене на колана при всички пътувания;
 б)
 правилният начин на носене на колана и по-специално:
 i)
 предвиденото местоположение на ключалката;
 ii)
 необходимостта коланите да прилягат плътно при ползване;
 iii)
 правилното разположение на лентите и необходимостта да се избягва усукването им;
 iv)
 обстоятелството, че всеки колан трябва да се използва само от един пътник и че коланът не трябва да се поставя около дете, седнало в скута на пътник;
 в)
 начинът на работа с ключалката;
 г)
 начинът за регулиране на колана;
 д)
 начинът на действие на всяко прибиращо устройство, вградено в комплекта, и начинът на проверка, че то е блокирано;
 е)
 препоръчителните начини за почистване на колана и сглобяването му отново след почистване, когато е подходящо;
 ж)
 необходимостта


text:
да се подмени обезопасителният колан след ползването му при сериозна злополука, при признаци на голямо изтриване, при срязване или, при колан с монтиран визуален индикатор за претоварване, когато има индикация за непригодността на колана за по-нататъшно ползване; или, при колан с устройство за максимално натоварване, когато то се е задействало;
 з)
 фактът, че коланът не трябва да се поправя или изменя по никакъв начин, тъй като такива промени могат да намалят ефективността му, и по-специално, когато конструкцията на колана позволява да бъдат демонтирани части, трябва да се дадат инструкции, за да се осигури правилното сглобяване отново;
 и)
 фактът, че коланът е предназначен за ползване от пътник с телосложение на възрастен;
 й)
 скатаването на колана, когато не се използва.
 3.
 В случая на обезопасителни колани, снабдени с прибиращо устройство тип 4N, в инструкцията за монтаж и на всяка опаковка трябва да бъде обозначено, че този колан не е подходящ за монтиране в пътнически превозни средства с не повече от девет места, включително мястото на водача.
 4.
 Производителят/заявителят осигурява на потребителя изисквания за монтиране за всички превозни средства, в които може да се използва обезопасителен колан с лента за чатала. Производителят на обезопасителен колан с цялостно обхващане трябва да предостави задължителна информация относно монтирането на допълнителните укрепващи елементи за устройствата за закрепване на лентите за чатала и тяхното монтиране във всички превозни средства, в които е предвидена възможност за монтиране.
 ПРИЛОЖЕНИЕ 10
 ДВОЙНО ИЗПИТВАНЕ НА КЛЮЧАЛКА
 ПРИЛОЖЕНИЕ 11
 ИЗПИТВАНИЯ ЗА ИЗТРИВАНЕ И МИКРОПРИПЛЪЗВАНЕ
 Фигура 1
 Процедура тип 1
 Примери на устройства за изпитване, съответстващи на типа на регулиращото устройство
 Пример „а“
 Пример „б“
 Фигура 2
 Процедура тип 2
 Фигура 3
 Процедура тип 3 и изпитване за микроприплъзване
 Общ ход: 300 ± 20 mm
 Прилаганият върху изпитвателния стенд товар 5 daN се направлява вертикално по такъв начин, че да се предотвратят люлеенето на товара и усукването на колана.
 Присъединителното приспособление се фиксира на 5 daN както в превозното средство.
 ПРИЛОЖЕНИЕ 12
 ИЗПИТВАНЕ ЗА УСТОЙЧИВОСТ НА КОРОЗИЯ
 1. ИЗПИТВАТЕЛНА АПАРАТУРА
 1.1.
 Апаратурата включва камера за мъгла, резервоар за солен разтвор, доставка на подходящо кондициониран въздух под налягане, една или повече пулверизиращи дюзи, опори за образеца, средства за загряване на камерата и необходимите средства за контрол. Размерите и конструктивните подробности на апаратурата не са задължителни, при условие че се изпълняват условията на изпитването.
 1.2.
 Върху изпитвателните образци не трябва да падат капки от разтвор, отложени по тавана или обвивката на камерата.
 1.3.
 Капките от разтвора, които се стичат от изпитвателните образци, не се връщат в резервоара за повторно пулверизиране.
 1.4.
 Апаратурата не трябва да е изработена от материали, оказващи въздействие върху корозивността на мъглата.
 2. РАЗПОЛАГАНЕ НА ИЗПИТВАТЕЛНИТЕ ОБРАЗЦИ В КАМЕРАТА ЗА МЪГЛА
 2.1.
 Образците, освен прибиращи устройства, са подпрени или окачени между 15° и 30° от вертикалата и за предпочитане — успоредно на основната посока на хоризонталния поток мъгла през камерата, определен спрямо преобладаващата изпитвана повърхност.
 2.2.
 Прибиращите устройства са подпрени или окачени така, че осите на макарите за съхранение на лентата да са перпендикулярни на основната посока на хоризонталния поток мъгла през камерата.


text:
Отворите на лентата в прибиращото устройство също гледат в тази основна посока.
 2.3.
 Всеки образец е поставен така, че да позволи на мъглата да се отлага свободно на всички образци.
 2.4.
 Всеки образец е разположен така, че да не се допуска соленият разтвор да капе от един образец върху друг.
 3. СОЛЕН РАЗТВОР
 3.1.
 Соленият разтвор се приготвя чрез разтваряне на 5 ± 1 тегловни части натриев хлорид в 95 части дестилирана вода. Солта е натриев хлорид, практически без съдържание на никел и мед и съдържаща в сухо състояние не повече от 0,1 % натриев йодид и не повече от 0,3 % примеси общо.
 3.2.
 Разтворът е такъв, че когато се пулверизира при 35 °C, събраният разтвор е в pH обхват от 6,5 до 7,2.
 4. ПОДАВАНЕ НА ВЪЗДУХ
 Подаваният сгъстен въздух към дюзата или дюзите за пулверизиране на соления разтвор не трябва да съдържа масло и примеси и следва да е с налягане, поддържано постоянно в обхвата между 70 и 170 kN/m2.
 5. УСЛОВИЯ В КАМЕРАТА ЗА МЪГЛА
 5.1.
 В зоната в камерата за мъгла, в която са поставени образците, се поддържа температура 35 ± 5 °C. В тази зона се поставят най-малко два чисти колектора за мъгла, за да се предотврати събирането на капки от разтвор от изпитвателните образци или от друг източник. Колекторите се поставят близо до изпитваните образци, единият — възможно най-близо до дюзите, и другият — колкото е възможно по-далеч от дюзите. Мъглата е такава, че на всеки 80 cm2 от хоризонтална събираща площ се събира средно количество от 1,0 и 2,0 ml от разтвора на час за всеки колектор, когато се измерва най-малко в продължение на 16 часа.
 5.2.
 Дюзата или дюзите са насочени или регулирани така, че пръските да не удрят директно изпитваните образци.
 ПРИЛОЖЕНИЕ 13
 ПОРЕДНОСТ НА ИЗПИТВАНИЯТА
 ТОЧКИ
 ИЗПИТВАНЕ
 ОБРАЗЦИ
 Обезопасителен колан или система за обезопасяване No
 Лента No
 1
 2
 3
 4
 5
 1
 2
 3
 4
 5
 6
 7
 8
 9
 10
 11
 4/6.1.2./6.1.3/6.2.1.1./6.2.2./6.2.3.1./6.3.1.1.
 Проверка на колан или система за обезопасяване
 X
 2.21./2.22./6.2.2.2.
 Проверка на ключалка
 X
 X
 X
 X
 X
 6.2.2.6./6.2.2.7./7.5.1./7.5.5.
 Изпитване на якост на ключалка
 X
 6.2.3.3./7.5.1.
 Изпитване на якост на регулиращото устройство (и когато е необходимо, прибиращите устройства)
 X
 6.2.4./7.5.2.
 Изпитване на якост на присъединителните приспособления (и когато е необходимо, прибиращите устройства)
 X
 6.2.2.3./7.5.3.
 Изпитване на ниска температура на ключалка
 X
 X
 6.2.1.4./7.5.4.
 Изпитване на удар при ниска температура на корави части
 X
 X
 6.2.3.2./6.2.3.4./7.5.6.
 Удобство при регулиране
 X
 Кондициониране/изпитване на колан или система за обезопасяване преди динамично изпитване:
 6.2.2.4.
 Дълготрайност на ключалка
 X
 X
 6.2.1.2/7.2.
 Устойчивост на корозия на корави части
 X
 X
 Кондициониране на прибиращи устройства:
 6.2.5.2.1./6.2.5.3.1./6.2.5.3.3./7.6.2.
 Праг на блокиране
 X
 X
 6.2.5.2.2./6.2.5.3.2./7.6.4
 Сила на прибиране
 X
 X
 6.2.5.2.3./6.2.5.3.3./7.6.1.
 Дълготрайност
 X
 X
 6.2.5.2.3./6.2.5.3.3./7.2.
 Корозия
 X
 X
 6.2.5.2.3./6.2.5.3.3./7.6.3.
 Прах
 X
 X
 6.3.1.2./7.4.2.3.
 Изпитване на широчина на лента
 X
 X
 Изпитване на якост на лента след:
 6.3.2./7.4.1.1./7.4.2.
 Кондициониране в помещение
 X
 X
 6.3.3./7.4.1.2./7.4.2.
 Кондициониране на светлина
 X
 X
 6.3.3./7.4.1.3./7.4.2.
 Кондициониране на ниска температура
 X
 X
 6.3.3./7.4.1.4./7.4.2.
 Кондициониране на топлина
 X
 X
 6.3.3./7.4.1.5./7.4.2.
 Кондициониране на вода
 X


text:
X
 6.2.3.2/7.3.
 Изпитване на микроприплъзване
 X
 X
 6.4.2./7.4.1.6.
 Изпитване за изтриване
 X
 X
 6.4.1./7.7.
 Динамично изпитване
 X
 X
 6.2.2.5./6.2.2.7./7.8.
 Изпитване за отваряне на ключалка
 X
 X
 7.1.4.
 Задържане на образеца лента
 X
 ПРИЛОЖЕНИЕ 14
 КОНТРОЛ ЗА СЪОТВЕТСТВИЕ НА ПРОИЗВОДСТВОТО
 1. ИЗПИТВАНИЯ
 За обезопасителните колани се изисква да се докаже съответствие с изискванията, на които се базират следните изпитвания:
 1.1. Проверка на прага на блокиране и дълготрайността на аварийни прибиращи устройства с блокировка
 Съгласно разпоредбите на точка 7.6.2 в най-неблагоприятната посока, която е подходяща, след като са били подложени на изпитването за дълготрайност, посочено в точки 7.6.1, 7.2 и 7.6.3, като изискване на точка 6.2.5.3.5 от настоящото правило.
 1.2. Проверка на дълготрайността на прибиращи устройства с автоматична блокировка
 Съгласно разпоредбите на точка 7.6.1, допълнени от изпитванията в точки 7.2 и 7.6.3, като изискване по точка 6.2.5.2.3 от настоящото правило.
 1.3. Изпитване на якост на ленти след кондициониране
 Съгласно процедурата, описана в точка 7.4.2, след кондициониране съгласно изискванията по точки 7.4.1.1—7.4.1.5 от настоящото правило.
 1.3.1. Изпитване на якост на ленти след изтриване
 Съгласно процедурата, описана в точка 7.4.2, след кондициониране съгласно изискванията по точка 7.4.1.6 от настоящото правило.
 1.4. Изпитване на микроприплъзване
 Съгласно процедурата, описана в точка 7.3 от настоящото правило.
 1.5. Изпитване на корави части
 Съгласно процедурата, описана в точка 7.5 от настоящото правило.
 1.6. Проверка на изискванията за функциониране на обезопасителен колан или система за обезопасяване, когато са подложени на динамично изпитване
 1.6.1. Изпитвания с кондициониране
 1.6.1.1.
 Колани или системи за обезопасяване с аварийно прибиращото устройство с блокировка съгласно разпоредбите на точки 7.7 и 7.8 от настоящото правило, като се използва колан, който преди това е бил подложен на 45 000 цикъла при изпитване на дълготрайност на прибиращото устройство, посочено в точка 7.6.1 от настоящото правило, и на изпитванията, посочени в точки 6.2.2.4, 7.2 и 7.6.3 от настоящото правило.
 1.6.1.2.
 Колани или системи за обезопасяване, снабдени с прибиращо устройство с автоматична блокировка: съгласно разпоредбите, посочени в точки 7.7 и 7.8 от настоящото правило, като се използва колан, който преди това е бил подложен на 10 000 цикъла на изпитване за дълготрайност на прибиращото устройство, посочен в точка 7.6.1, както и на изпитванията, посочени в точки 6.2.2.4, 7.2 и 7.6.3 от настоящото правило.
 1.6.1.3.
 Статични колани: съгласно разпоредбите, посочени в точки 7.7 и 7.8 от настоящото правило, за обезопасителен колан, който е бил подложен на изпитване, посочено в точки 6.2.2.4 и 7.2 от настоящото правило.
 1.6.2. Изпитване без кондициониране
 Съгласно процедурата, описана в точки 7.7 и 7.8 от настоящото правило.
 2. ЧЕСТОТА НА ИЗПИТВАНЕ И РЕЗУЛТАТИ
 2.1. Честотата на изпитване съгласно изискванията на точки 1.1—1.5 от настоящото приложение трябва да бъде статистически контролирана и на случайна база в съответствие с една от обичайните процедури за осигуряване на качество.
 2.1.1. Освен това, в случай на аварийни прибиращи устройства с блокировка трябва да бъдат проверени всички комплекти:
 2.1.1.1.
 или съгласно разпоредбите, посочени в точки 7.6.2.1 и 7.6.2.2 от настоящото правило, в най-неблагоприятната посока, както е определено в точка 7.6.2.1.2. Резултатите от изпитването трябва да отговарят на изискванията по точки 6.2.5.3.1.1 и 6.2.5.3.3 от


text:
настоящото правило.
 2.1.1.2.
 или съгласно разпоредбите, посочени в точки 7.6.2.3 от настоящото правило, в най-неблагоприятната посока. Въпреки това скоростта на накланяне може да бъде по-голяма от посочената скорост дотолкова, че да не влияе на резултатите от изпитванията. Резултатите от изпитванията отговарят на изискванията по точка 6.2.5.3.1.4 от настоящото правило.
 2.2. В случай на съответствие с динамичното изпитване съгласно точка 1.6 от настоящото приложение, това изпитване се провежда с минимална честота от:
 2.2.1. Изпитвания с кондициониране
 2.2.1.1.
 В случай на колани, снабдени с аварийно прибиращо устройство с блокировка:
 когато дневната продукция е по-голяма от 1 000 колана, един на всеки 100 000 произведени колана, с минимална честота един на две седмици,
 когато дневната продукция е по-малка от или равна на 1 000 колана, един на 10 000 произведени колана, с минимална честота един годишно за категория блокиращ механизъм (1),
 се подлагат на изпитването по точка 1.6.1.1 от настоящото приложение.
 2.2.1.2.
 В случай на колани, снабдени с автоматично прибиращо устройство с блокировка, и на статични колани:
 когато дневната продукция е по-голяма от 1 000 колана: един на всеки 100 000 произведени колана, с минимална честота един на две седмици,
 когато дневната продукция е по-малка от или равна на 1 000 колана, един на всеки 10 000 произведени колана, с минимална честота един годишно,
 се подлагат съответно на изпитването по точка 1.6.1.2 или 1.6.1.3 от настоящото приложение.
 2.2.2. Изпитвания без кондициониране
 2.2.2.1.
 В случай на колани, снабдени с аварийно прибиращо устройство с блокировка, на изпитването, предписано в точка 1.6.2 по-горе, се подлага следният брой образци:
 2.2.2.1.1.
 два колана на всеки 25 000 произведени, с минимална честота един дневно за категория блокиращ механизъм, когато дневната продукция е не по-малка от 5 000 колана;
 2.2.2.1.2.
 един колан на 5 000 произведени, с минимална честота един годишно за категория блокиращ механизъм, когато дневната продукция е по-малка от 5 000 колана;
 2.2.2.2.
 В случай на колани, снабдени с прибиращо устройство с автоматична блокировка, и статични колани, на изпитването, предписано в точка 1.6.2 по-горе, се подлага следният брой образци;
 2.2.2.2.1.
 два колана на всеки 25 000 произведени колана, с минимална честота един дневно за одобрен тип, когато дневната продукция е не по-малка от 5 000 колана;
 2.2.2.2.2.
 един колан на всеки 5 000 произведени колана, с минимална честота един годишно за одобрен тип, когато дневната продукция е по-малка от 5 000 колана;
 2.2.3. Резултати
 Резултатите трябва да отговарят на изискванията, посочени в точка 6.4.1.3.1 от настоящото правило.
 Преместването напред на манекена може да бъде контролирано с оглед на разпоредбата на точка 6.4.1.3.2 от настоящото правило (или 6.4.1.4, когато е приложимо) по време на провеждане на изпитване с кондициониране съгласно точка 1.6.1 от настоящото приложение посредством опростен адаптиран метод.
 2.2.3.1.
 В случай на одобрение, следвайки точка 6.4.1.3.3 от настоящото правило и точка 1.6.1 от настоящото приложение, се посочва само, че нито една част от колана не трябва да се разруши или разедини и, че при скорост 24 km/h при контролната точка на гръдния кош няма преместване, по-голямо от 300 mm.
 2.3. Когато изпитвателен образец не издържи дадено изпитване, на